钦定古今图书集成/明伦汇编/官常典/第731卷 > 郭虾䗫〈兄禄大〉 完展
## 钦定古今图书集成/明伦汇编/官常典/第731卷 > 郭虾䗫〈兄禄大〉 完展

按《金史忠义传》：“虾䗫，会州人。世为保甲射生手，与兄
禄大俱以善射应募。兴定初，禄大以功迁，遥授同知
平凉府事，兼会州刺史，进官一阶，赐姓颜盏。夏人攻
会州，禄大遥见其主兵者，人马皆衣金，出入阵中，约
二百馀步，一发中其吭，殪之。又射一人，矢贯两手于
树，敌大骇。城破，禄大、虾䗫俱被擒，夏人怜其技，囚之。”
兄弟皆誓死不屈。朝廷闻之，议加优奖，而未知存没，
乃特迁禄大子伴牛官一阶，授巡尉职，以旌其忠。其
后兄弟谋奔会，自拔其须，事觉，禄大竟为所杀，虾䗫
独拔归。上思禄大之忠，命复迁伴牛官一阶，遥授会
州军事判官，虾䗫遥授巩州钤辖。会言者乞奖用禄
大弟，遂迁虾䗫官两阶，授同知兰州军州事。兴定五
年冬，夏人万馀侵定西，虾䗫败之，斩首七百，获马五
十匹，以功迁同知临洮府事。元光二年，夏人步骑数
十万攻凤翔甚急，元帅赤盏合喜以虾䗫总领军事，
从巡城濠外，一人坐胡床，以箭力不及，气貌若蔑视
城守者。合喜指似虾䗫云：“汝能射此人否？”虾䗫测量
远近曰：“可。”虾䗫平时发矢，伺腋下甲不掩处射之，无
不中，即持弓矢，伺坐者举肘，一发而毙。兵退，升遥授
静难军节度使，寻改通远军节度使，授山东西路干
可必剌谋克，仍遣使赏赉，遍谕诸郡焉。是年冬，虾䗫
与巩州元帅田瑞攻取会州，虾䗫率骑兵五百，皆被
赭衲，蔽州之南山而下。夏人猝望之，以为神，城上有
举手于悬风版者，虾䗫射之，手与版俱贯，凡射死数
百人。夏人震恐，乃出降。盖会州为夏人所据近十年，
至是复焉。正大初，田瑞据巩州叛，诏陕西两行省并
力击之。虾䗫率众先登，瑞开门突出，为其弟济所杀，
斩首五千馀级。以功迁遥授知凤翔府事、本路兵马
都总管、元帅左都监，兼行兰会、洮、河元帅府事。六年
九月，虾䗫进西马二匹，诏曰：“卿武艺超绝，此马可充
战用，朕乘此岂能尽其力。既入进，即尚厩物也，就以
赐卿。”仍赐金鼎一、玉兔鹘一，并所赐郭伦哥等物有
差。天兴二年，哀宗迁蔡州，虑孤城不能保，拟迁巩昌，
以粘葛完展为巩昌行省。三年春正月，完展闻蔡已
破，欲安众心，城守以待嗣立者。乃遣人称使者至自
蔡，有旨宣谕。绥德州帅汪世显者，亦知蔡凶问，且嫉
完展制己，欲发矫诏事，因以兵图之，然惧虾䗫威望，
乃遣使约虾䗫并力破巩昌。使者至，虾䗫谓之曰：“粘
葛公奉诏为行省号令，孰敢不从。今主上受围于蔡，
拟迁巩昌，国家危急之际，我辈既不能致死赴援，又
不能叶众奉迎，乃欲攻粘葛公，先废迁幸之地，上至
何所归乎？汝帅若欲背国家，任自为之，何及于我？”世
显即攻巩昌，破之，劫杀完展，送款于大元。复遣使者
二十馀辈，谕虾䗫以祸福，不从。甲午春，金国已亡，西
州无不归顺者，独虾䗫坚守孤城。丙申岁冬十月，大
兵并力攻之，虾䗫度不能支，集州中所有金银铜铁，
杂铸为炮，以击攻者，杀牛马以食战士。又自焚庐舍
积聚，曰：“无至资兵，日与血战，而大兵亦不能卒拔，及
军士死伤者众。”乃命积薪于州廨，呼集家人及城中
将校妻女，闭诸一室，将自焚之。虾䗫之妾，欲有所诉，
立斩以徇。火既炽，率将士于火前持满以待城破兵
填委以入。鏖战既久，士卒有弓尽矢绝者，挺身入火
中。虾䗫独上大草，积以门扉自蔽，发二三百矢，无不
中者。矢尽，投弓剑于火自焚，城中无一人肯降者。虾
䗫死时年四十五，土人为立祠。完展，字世昌，泰和三
年，策论进士。初为行省，以蜡丸为诏，期以天兴二年
九月集大军与上会于饶峰关，出宋不意取兴元，既
而不果云。